Scrubb วงดนตรีที่เด็ดเดี่ยวกับความฝันของตนเอง ผ่านร้อนผ่านหนาวมาจนถึงอัลบั้มที่ 6
ชีวิตคนเราหลายๆ ครั้ง เรามักจะหาประโยคให้กับตัวเองโดยเริ่มด้วยคำว่า ถ้า… ถ้าเราได้เรียนคณะนั้นนะ… ถ้าตอนนั้นได้แต่งงานกับคนนี้นะ… ถ้าไม่ได้ทำงานที่นั่นโน่นนี่… ประโยคที่ตามมามันจะเป็นความฝันของเราเสมอ ความฝันที่ไม่เคยเกิดขึ้นจริง เพราะเรามัวแต่ ถ้า…Scrubb เป็นวงดนตรีที่แปลก วงนี้ไม่เคย ถ้า… ทั้ง บอล-ต่อพงศ์ จันทบุบผา และเมื่อย-ธวัชพนธ์ วงศ์บุญศิริ ต่างมองเห็นภาพตนเองอยู่กับดนตรีมาตลอด เห็นมาตั้งแต่สมัยเรียนมัธยมต้น ซึ่งหลายคน (รวมทั้งผมด้วย) ตอนอายุเท่านั้นยังไม่รู้ว่าตัวเองชอบอะไรเลย พวกเขามีความฝันอันชัดเจนในสายดนตรี เด็ดเดี่ยว และดั้นด้นทำความฝันให้เป็นจริง บอลเป็นรุ่นพี่ของเมื่อยที่คณะศึกษาศาสตร์ มหาวิทยาลัยศิลปากร (ทับแก้ว) ตอนที่เจอกันบอลอยู่ปี 4 เป็นประธานชมรมดนตรีสากล วันหนึ่งมีน้องใหม่เข้ามาที่คณะแล้วมาถามหาคนที่เล่นดนตรีเก่งที่สุดในคณะ เมื่อเจอตัวแล้วเขาก็หยิบกีตาร์เล่นเพลงให้ฟัง ซึ่งน้องใหม่คนนั้นก็คือเมื่อยและหากย้อนกลับไปก่อนหน้านั้น เมื่อยเลือกคณะนี้เนื่องจากได้ยินว่าเป็นคณะที่มีคอนเสิร์ตเยอะ จะได้เล่นดนตรีอย่างที่ใจอยาก เขาเป็นหนึ่งในนักดนตรีของโรงเรียนราชวินิตบางแก้ว แต่ไม่ใช่ตัวจริงหรอกนะ ผมเคยคุยกับรุ่นน้องที่โรงเรียนของเมื่อยคนหนึ่ง เธอเล่าให้ผมฟังประมาณนี้ พี่เมื่อยเขาสุดยอดเลย คือมันมีเวทีของโรงเรียนที่จะมีวงของโรงเรียนมาเล่นในวันงานโรงเรียน แต่พอวันงานมันไม่มีใครดูเลย ทุกคนไปกองอยู่หลังเวทีกันหมด เพราะหลังเวทีมันมีอีกวงที่เล่นเพลงร็อก พวก Moderndog เพลงที่คุณครูห้ามเล่นบนเวที วงพี่เมื่อยนี่แหละ มันมากเลยพี่ นี่แหละคนบ้าเพลงตัวจริง โคตรชัดนับจากวันแรกที่เมื่อยและบอลเจอกัน เป็นเหตุการณ์ที่เกิดก่อนวง Scrubb จะมีอัลบั้มแรก 5-6 ปี พวกเขาผ่านเหตุการณ์มากมาย เหตุการณ์ที่จะทำให้ท้อ ไม่มีที่นอนต้องนอนสนามหลวง เอาเงินไปซื้อเครื่องดนตรีหมด อดมื้อกินมื้อ ถูกค่ายเทปปฏิเสธเพราะเพลงยังไม่โดน ออกเทปม้วนแรก (ร่วมกับวง Sound About) ก็ขายได้เพียงหยิบมือ ถ้าตอนนั้นในหัวมีแต่คำว่า ถ้า… คงเลิกไปนานแล้ว มีคนเป็นล้านที่ล้มเลิกอะไรที่ทำระหว่างทางให้ไปถึงดวงจันทร์ของตัวเองเสมอ กี่วันที่ต้องตื่นกี่คืนที่เสียไปแต่มันก็ทำให้รู้ว่าฉันไม่เคยเปลี่ยนแปลงอะไร– ฤดูพอปี 2545 เมื่อเพลง ทุกอย่าง ของ Scrubb ดัง อะไรก็ฉุดพวกเขาไม่อยู่ เพลงนี้ปรากฏอยู่ในอัลบั้มรวมเพลงของค่าย Blacksheep ชุดแรก ก่อนที่จะมีอัลบั้มเต็ม SSSSS… ในเวลาต่อมาไม่นาน เพลงที่ค่ายใหญ่บอกว่าไม่โดนนั่นแหละ เพลงที่เป็นเพลงป๊อป แต่กลองตีไม่เหมือนป๊อป (ตีด้วยจังหวะแทงโก้) เนื้อเพลงโรคจิตนิดๆ บวกความมุ่งมั่นในความรัก มีท่อนที่โชว์แจ๊ซนิดๆ เพลงติดหูง่ายมากและดังทะลุแตกจากวันนั้นถึงวันนี้ พวกเขาผ่านร้อนผ่านหนาวมา 18 ปี ได้มาทั้งหมดแบบสตูดิโออัลบั้มก็ 6 ชุด ชุดล่าสุดนี้ชื่อว่า Season-สีสัน พวกเขาตั้งชื่อตามนิตยสารฉบับหนึ่ง และถ้าสังเกต วงนี้จะหาคำที่พ้องเสียงกับภาษาอังกฤษมาตั้งชื่ออัลบั้ม คลับ คิด คลีน มู้ดสำหรับวงที่ทำเพลงมา 18 ปี มันมีความยากอยู่ระดับหนึ่ง หากย่ำอยู่กับที่คนฟังก็เบื่อ คนเล่นก็เบื่อ แต่ถ้าเปลี่ยนแนวไป ไม่ว่าจะเล่นยากขึ้นหรือเล่นง่ายลง แฟนเพลงที่ตามมาก็มักจะรับกันไม่ได้ แต่อัลบั้ม Season หลุดข้อจำกัดนี้ได้สวยเลย พวกเขาได้ ปกป้อง จิตดี (Plastic Plastic Gym And Swim) มาเป็น Co-producer ให้ เพลงเลยมีความเป็น Scrubb+Plastic Plastic แถมด้วยทีมนักดนตรีจากค่ายทั้ง Believe Records และ What The Duck ซึ่งมีความสดมาก นอกจากนี้เพลงยังส่งไปทำมาสเตอร์ที่อังกฤษโดย จอห์น เว็บเบอร์ อีก เสียงชัดมาก และ Scrubb คนที่ 3 หรือฟั่น-โกมล บุญเพียรผล ก็ยังกุมทิศทางของวงจากข้างหลังอยู่เหมือนเดิมเพลงแต่ละเพลงร้อยเรียงกันเหมือนตั้งใจ โยงกันไว้ด้วยฤดู มีทั้งดวงตะวัน ฝน ฤดู เนื้อเพลงยังคงมีความเป็นเมื่อยอยู่ คือเขียนคำคมด้วยคำง่าย ตัดมาแต่ละประโยค เขาคือศาสดาแห่งความเรียบง่าย เป็นเนื้อเพลงที่ไม่มีความเชยแม้กาลเวลาผ่าน เสียงของเมื่อยทุ้มต่ำ ฟังดูเหมือนเพื่อนบ่นอะไรให้ฟังมากกว่าคำบางคำ ถ้าทำให้คนนั้นเปลี่ยนคืนบางคืน ก็อาจจะมีความหมาย– ดวงตะวันแต่เพลง Scrubb เป็นเพลงฟีลกู้ดนะ ฟังแล้วอยากจับมือคนข้างๆ ฟังแล้วอยากออกเดินทาง เพลงอย่าง รู้สึก ที่ย้อนกลับไปอดีต หรือ ฝน ที่ผลักดันให้เราออกไปเผชิญสิ่งใหม่ๆ เสียบ้าง เหมือนกับอ่านงานเขียนของนิ้วกลม กีตาร์ที่คลอไปกับเสียงร้องไม่ต่างอะไรกับคู่ชีวิตที่เดินจูงมือไปด้วยกันเดินไปด้วยกัน ปล่อยวันผ่านไป แม้ว่านานเท่าไรก็ยังบรรเลงทุกความทรงจำยังคงสวยงาม– รู้สึกอัลบั้มนี้มีเพลงเหงาๆ อยู่เพลงสองเพลง เพลงแรกเหมือนจะเป็นภาคต่อของ เธอหมุนรอบฉัน ฉันหมุนรอบเธอ (เพลงนี้เป็นของเฉลียงนะ) แต่เป็นดวงดาวที่โคจรออกห่างไป อยากให้กลับมาเจอกันใหม่ กีตาร์ปิ้วปิ้วเหมือนกำลังเคว้งคว้าง แต่พอดูชื่อเพลงว่าชื่อ ม้าหมุน สงสัยว่าคงจะโคจรอย่างไรก็คงไม่ได้เจอกันอีก ส่วนอีกเพลง ยังอยู่ ก็เป็นอีกเพลงที่ผูกเนื้อเพลงกับดวงดาว แต่นั่งมองมาจากข้างล่าง เป็นอัลบั้มที่ฟังเท่าไรก็ไม่เบื่อสักทีครับเพลงแนะนำ: ดวงตะวัน (2) ละคร (4) ฝน (5) ม้าหมุน (7) ทุกวัน (9) ฤดู (12) ศิลปิน Scrubbอัลบั้ม สีสันสังกัด BEC-TeroPhoto: scrubbband / facebookอ้างอิง:
สำหรับวงที่ทำเพลงมา 18 ปี มันมีความยากอยู่ระดับหนึ่ง หากย่ำอยู่กับที่คนฟังก็เบื่อ คนเล่นก็เบื่อ แต่ถ้าเปลี่ยนแนวไป ไม่ว่าจะเล่นยากขึ้นหรือเล่นง่ายลง แฟนเพลงที่ตามมาก็มักจะรับกันไม่ได้ แต่อัลบั้ม Season หลุดข้อจำกัดนี้ได้สวยเลย